Coronavirus a Catalunya, 30 de juny: Avança la vacunació | betevé\nResum del coronavirus a Catalunya, 30 de juny: S’obre la vacunació per a persones de 16 a 29 anys\nRecupera el minut a minut i el seguiment en directe de l'última hora de la covid a Catalunya i Barcelona del 30 de juny del 2021\nJessica Moreno Cusac | dimecres, 30 de juny del 2021, a les 21.52\nEn aquesta pàgina hem seguit en directe l’última hora sobre el coronavirus a Catalunya i les restriccions. Des d’aquest dimecres les persones de 16 a 29 anys ja poden demanar cita per vacunar-se contra la covid. El Departament de Salut també ha fet una crida a la responsabilitat per frenar l’increment de contagis, tot i que ha descartat, de moment, aplicar mesures restrictives. Finalment ens hem fet ressò del col·lapse que registra l’atenció primària per l’augment de positius.\nÚltimes notícies del coronavirus del 30 de juny\nLa infermeria demana a Salut que obri la vacunació a la franja entre els 12 i els 15 anys\nUna jutgessa tomba el confinament dels estudiants de Palma que han donat negatiu\nDes de l’inici de la pandèmia del coronavirus, els positius amb una prova superen els 651.308 a Catalunya. Entre el 21 i el 27 de juny es van detectar 6.474 positius. Segons l’últim balanç de Salut, hi ha 458 persones ingressades als hospitals. A les UCI hi ha 129 pacients crítics. La darrera setmana es van notificar nou persones mortes i des de l’inici de la pandèmia són 22.265 persones.\nBALANÇ D’ESPANYA: 3.808.960 casos confirmats (PCR i TA) i 80.875 morts\nBALANÇ DE CATALUNYA: 651.308 casos (PCR i TA) i 22.265 morts\nAquí acaba el seguiment minut a minut de l’actualitat relacionada amb el coronavirus a Catalunya d’aquest dimecres, 30 de juny. Gràcies per seguir-nos. Tornarem demà!.\nUn de cada tres treballadors del sector cultural va perdre la feina o patir un ERTO el 2020\nLa pandèmia ha impactat de ple en el sector cultural amb una davallada de la demanda del 68 %. Són dades de l’Informe anual sobre l’estat de la cultura i les arts, que també apunta que un 30 % dels treballadors d’aquest sector va perdre la feina o patir un ERTO durant el 2020. Tot i que la despesa en cultura de les administracions catalanes va ascendir a 1.054 milions d’euros, cinc més que el 2019, els sectors culturals no aproven la seva gestió davant la crisi, i el CoNCA els sol·licita un pla d’estímul a la demanda i intervencions d’urgència per mantenir l’estructura.\nCatalunya recupera els viatges de la Imserso\nAquest dijous s’obre el termini per presentar la sol·licitud de participació al programa de viatges de la Imserso, que tornarà aquesta tardor. El Govern destinarà un 25 milions d’euros i oferirà unes 106.322 places només a Catalunya per viatjar a partir del mes d’octubre.\nL’1 de juliol entra en funcionament el conegut com a passaport covid, el certificat digital que ha de permetre recuperar la mobilitat segura i el turisme entre els 27 països de la Unió Europea, sense necessitat de proves PCR o d’antígens.\nEspanya supera els 25 milions de persones amb una dosi\n25,3 milions de persones han rebut al menys una dosi de la vacuna a Espanya. Aquesta xifra equival al 53,4 % de la població. També avança el nombre de persones amb pauta completa fins als 17,5 milions de persones. En total des de l’inici de la campanya de vacunació s’han administrat 41,2 milions de dosis.\nMercabarna utilitzarà un robot autònom 5G per reforçar la desinfecció de la covid\nMercabarna posarà en marxa una prova pilot per desinfectar les instal·lacions que puguin estar contaminades per virus com la covid, bacteris i altres microorganismes nocius, amb un robot autònom amb tecnologia 5G. El projecte, que s’ha presentat aquest dimecres al Mobile World Congress, elimina els gèrmens de les superfícies i mata qualsevol partícula que hagi quedat suspesa en l’aire utilitzant llum ultraviolada concentrada. A més, el robot s’apaga automàticament tan aviat com detecta algú en els voltants, ja que la intensitat de la llum pot ser perjudicial per a les persones.\nBarcelona ha vacunat un 54 % de la població com a mínim amb una dosi\nAmb dades fins al 29 de juny, s’han vacunat com a mínim amb una dosi 895.668 persones, un 54,1 % de la població. A més, 635.325 barcelonins tenen la pauta completa, un 38,4 %. Dels registres diaris, destaca el 22 de juny, amb una xifra rècord de vacunació. En un sol dia es van administrar 27.735 dosis de la vacuna. D’aquestes, un 48,6 % van ser primeres dosis i el 51,4 % restant, segones dosis.\nLa infermeria demana orbrir també la vacunació dels menors de 12 a 15 anys\nEl Col·legi Oficial d’Infermeres i Infermers de Barcelona (COIB) ha celebrat l’anunci de Salut d’obrir la vacunació a tots els ciutadans majors de 16 anys. Tot i això, demanen fer un pas més enllà i fer arribar els vaccins també a la franja d’entre 12 i 15 anys. L’entitat recorda que durant la darrera setmana, el nombre de casos positius s’ha doblat respecte de la setmana anterior, especialment a Barcelona ciutat, una xifra “que no es veia des de la darrera setmana del mes de març”. La majoria de contagis, afirma el COIB, es produeixen entre les persones més joves, que no estan immunitzades. Per això exigeix seguir extremant les mesures de protecció.\nDarias descarta implantar restriccions per frenar l’increment de contagis\nLa ministra Darias ha justificat l’augment de contagis per l’increment de la mobilitat, però s’ha mostrat convençuda que la vacunació evitarà una explosió de contagis. La responsable de Sanitat ha apuntat que cal extremar les mesures individuals de protecció davant la covid i ha descartat recuperar algunes mesures restrictives com ara l’obligació de portar mascaretes a l’exterior.\nSanitat i les autonomies preparen un dispositiu per traslladar els joves en quarantena a Mallorca\nDesprés de la sentència d’un jutjat de Mallorca que suspèn la quarantena a aquells joves negatius en covid que estaven a un hotel de Mallorca després d’haver estat contacte estret d’un infectat en covid, la ministra de Sanitat ha anunciat que el ministeri i les comunitats autònomes han preparat un dispositiu per traslladar aquests joves als seus llocs de residència sense que mantinguin contacte amb altres ciutadans. Segons ha explicat Darias, la intenció és posar a disposició un vaixell que portarà els estudiants fins a València i des d’allà les comunitats autònomes s’encarregaran de conduir els afectats fins a casa.\nDarias confirma un canvi en la tendència de l’evolució de la pandèmia\nLa ministra de Sanitat, Carolina Darias, ha confirmat aquesta tarda un canvi de tendència en l’evolució de la pandèmia. L’augment de contagis, però, no ha impactat en l’ocupació hospitalària, ja que tant els llits convencionals com les UCI continuen buidant-se. Tot i això, Darias ha fet una crida a la prudència i a la responsabilitat. “Estem a prop de posar fi al virus però no podem abaixar la guàrdia i les dades ho posen de manifest”, ha conclòs la ministra.\nVeïns de Ciutat Vella es planten contra els sorolls i l’incivisme\nVeïns del centre de Barcelona es manifesten aquest dimecres per denunciar “la situació enquistada d’aldarulls, sorolls i incivisme reiterat” que pateixen els barris amb més turisme i oci nocturn de la ciutat. Denuncien que des que es va aixecar el toc de queda, el 9 de maig, ha tornat l’ocupació massiva dels carrers i les platges a les nits, que els impedeix dormir i descansar.\nLa pressió als hospitals millora en el darrer balanç del Departament de Salut. Tot i que els casos setmanals continuen creixent, aquest augment de contagis no ha arribat als centres hospitalaris. Actualment hi ha 458 persones ingressades per covid-19, 10 menys que fa 24 hores. I a les UCI hi ha 129 pacients crítics, set menys que en el balanç anterior. Ja fa una setmana que el nombre de pacients crítics es manté inferior als 150. Caldrà veure si aquesta tendència a la baixa en les hospitalitzacions es manté en els propers dies i setmanes. En aquest sentit, un factor decisiu és l’avanç de la vacunació.\nEl Gremi d’Hotels de Barcelona ha reclamat aquest dimecres una “actitud ferma” a l’Ajuntament davant les actituds incíviques “que tenen lloc de forma reiterada a la ciutat”, en una clara referència a les nits de botellades a la platja i als carrers del barri de la Barceloneta que s’han repetit diversos dies, des que es va aixecar el toc de queda.\nAugmenten els contagis de covid a Espanya i la incidència a 14 dies puja a 110 casos\nEl Ministeri de Sanitat ha afegit 9.227 casos de covid al balanç total, que ja suma 3.808.690 positius des de l’inici de la pandèmia. D’aquests, 4.949 s’han detectat en les últimes 24 hores. Aquest augment de casos es reflecteix sobretot en les incidències acumulades a 14 dies de les franges d’edat més joves i encara sense vacunar. En el cas de la població de 20 a 29 anys acumulen 293 casos per cada 100.000 habitants i en el de la de 12 a 19, 287 positius per cada 100.000 habitants en 14 dies. Unes xifres que doblen la mitjana nacional.\nPel que fa a les defuncions, Sanitat ha comunicat 46 morts més que en el balanç anterior, 80.875 en total.\n📣 Actualización de datos de #COVID19https://t.co/6qCOmiowzM\n¡Protégete y protege a los demás!#YoMeVacunoSeguro pic.twitter.com/gdDqzntyz9\nUn 70 % dels majors de 45 anys ja tenen almenys una dosi de la vacuna\nPer franges d’edat, la població més gran, en la qual es concentra més el risc, és la que té percentatges més elevats de vacunació, tant amb primera dosi com amb pauta completa. A partir dels 70 anys, més del 90 % de la població de cada franja ha rebut la pauta completa del vaccí. I si mirem els vacunats, com a mínim amb una dosi, a partir dels 45 anys ja són més del 70 % de la població. També destaca la immunitat entre els ciutadans dels 55 als 59 anys, ja que el 73,4 % tenen la pauta completa. La xifra contrasta amb la situació de les persones que tenen entre 65 i 69 anys, que només en un 36,6 % tenen la pauta completa. Els catalans de 40 a 44 ja han arribat amb pocs dies al 64,9 % de vacunats, com a mínim amb una dosi.\nLa ministra de Sanitat, Carolina Darias, es reuneix amb els consellers de salut de les comunitats autònomes en el primer Consell Interterritorial de Salut presencial des de l’esclat de la pandèmia. Un cop acabi la trobada, la ministra Darias compareixerà davant dels mitjans per explicar les principals conclusions. En aquesta pàgina podràs seguir la roda de premsa en directe a partir de les 18.30 h.\nLa justícia suspèn el confinament dels joves de Palma que han donat negatiu en covid\nEl Jutjat Contenciós número 3 de Palma ha suspès el confinament dels estudiants que han donat negatiu en les proves de covid i estaven confinats a l’Hotel Bellver de Palma de Mallorca. La jutgessa ratifica les mesures sanitàries adoptades pel govern balear només per als joves que han donat positiu en covid-19 perquè apunta no s’ha acreditat que la resta siguin contactes estrets. La interlocutòria argumenta que no és “proporcionat” limitar un dret fonamental als joves que han donat negatiu o no s’han sotmès a la prova. El govern balear haurà d’informar el jutjat cada cinc dies de l’evolució de les persones afectades per la mesura per revisar el seu estat. La decisió es pot recórrer al Tribunal Superior de Justícia de les illes Balears.\nLa teva edat marcarà la vacuna que rebràs. Si tens entre 16 i 18 anys, la punxada serà de Pfizer ja que aquest vaccí és l’únic que està autoritzat a partir dels 12 anys. En canvi, a partir dels 18 i fins als 29 anys, Salut administrarà les vacunes de Pfizer o Moderna, indistintament.\nArgimon descarta, per ara, fer marxa enrere en la reobertura\nEls contagiats vinculats al brot de Menorca es doblen en només 24 hores\nEl brot vinculat al viatge de final de curs a Menorca ja és el que acumula més positius a Catalunya. En només 24 hores, els positius han passat de 153 a 311, el doble que el dia anterior. Els afectats pel contagi massiu a l’illa de Mallorca també han augmentat fins als 238 casos. En total a Catalunya hi ha 587 persones infectades de covid per algun d’aquests viatges i prop de 3.700 persones en quarantena. Només dimarts es van fer 5.860 trucades i es van programar 2.160 PCR.\nCatalunya s’acosta als tres milions de persones amb pauta completa\nLa vacunació a Catalunya per frenar la covid està en marxa des del 27 de desembre, quan es va punxar la primera vacuna. Des d’aleshores, la Generalitat administra centenars de dosis diàriament. Amb dades fins al 29 de juny, el nombre de persones vacunades com a mínim amb la primera dosi és de 4.118.125. Això suposa el 53,3 % de la població de Catalunya, i 2.541.000 n’han rebut una segona. I un total de 2.816.724 persones ja han rebut la pauta completa, el 36,5 % dels catalans.\nEsperes de mitja hora per demanar cita per vacunar-se\nL’obertura de la vacunació a totes les franges d’edat s’ha notat al web de Salut. Segons han publicat alguns usuaris de Twitter, aquesta tarda s’han arribat a concentrar més de 114.000 persones fent cua. Com a conseqüència, el temps d’espera per accedir al portal vacunacovid.cat ha superat els 30 minuts.\nEl Departament de Salut vol agilitzar la vacunació i fer-la més accessible per a tots els col·lectius. Per aconseguir-ho, habilitarà busos i camions com a punts de vacunació mòbils en què es podrà rebre la injecció del vaccí sense cita. Ho ha detallat el conseller de Salut, Josep Maria Argimon, en la roda de premsa per explicar l’estratègia de vacunació. De moment, s’estan analitzant localitzacions properes a centres comercials o places que siguin punt de trobada per als joves, etc.\nEl Departament de Salut ha decidit engegar de cop la vacunació a les franges més joves, de 16 a 29 anys i també avançar l’administració de la segona dosi de la vacuna d’AstraZeneca a vuit setmanes. Ho ha anunciat el conseller de Salut, Josep Maria Argimon, en la roda de premsa per analitzar el procés de vacunació, en què ha parlat de cinquena onada i ha demanat responsabilitat a la ciutadania pel repunt de contagis, sobretot en la població més jove. “No podem fiar-ho tot a les bates blanques”, ha sentenciat.\nLa vacunació dels 40 als 49 anys, on més diferències hi ha entre barris\nLa franja dels 40 als 49 anys continua sent el grup d’edat en el qual hi ha més diferència entre l’àrea bàsica de salut més vacunada i la que té un percentatge menor a Barcelona. Concretament hi ha gairebé 40 punts que les separen. L’ABS Raval Sud té menys percentatge de població vacunada amb una dosi, un 42 %. A més, és l’únic territori que està per sota de l’equador del 50 %. A l’extrem oposat, destaca el 77 % de l’ABS Sarrià o el 78 % a la Trinitat Vella.\nDes del 27 de desembre s’han vacunat 4.062.784 persones a Catalunya. Representen el 52,6 % de la població. I ja hi ha 2.745.666 persones que han rebut la pauta completa de la vacuna. A Barcelona ciutat s’han immunitzat més de 880.000 persones des de l’inici de la campanya, el 53,4 % dels ciutadans.\nLa positivitat s’ha situat en el 7,7 % a Catalunya la darrera setmana\nEl canvi de tendència que s’observa en les xifres de contagis nous també la podem veure en les dades sobre PCR i tests d’antígens. La setmana del 21 al 27 de juny es van realitzar 98.292 proves diagnòstiques. Ara per ara, representen un 7,7 % menys que les fetes la setmana anterior, però cal tenir en compte que el balanç encara és provisional i que hi ha hagut un dia festiu, Sant Joan.\nDe les proves realitzades, un 7,8 % va tenir un resultat positiu, de mitjana. Si es confirma aquesta xifra un cop s’estabilitzin les dades, suposarà el primer balanç superior al 5 % després de set setmanes amb la positivitat mitjana dins del llindar que recomana l’OMS per tenir controlada la pandèmia.\nEls joves de 16 i 17 anys no necessiten el consentiment d’un tutor legal per vacunar-se\nLa secretària de Salut Pública, Carmen Cabezas, ha afirmat que els joves de 16 i 17 anys que es poden vacunar no necessiten el consentiment d’un tutor legal per fer-ho.\n992 positius al dia durant la primera quinzena de juny a Barcelona\nDe mitjana, durant la primera quinzena de juny es van detectar 493 positius diaris, mentre que en la segona meitat del mes de maig eren 608 casos diaris. De moment, la mitjana diària de casos de la segona quinzena de juny supera de llarg el balanç de la segona quinzena de maig, amb 992 positius diagnosticats cada dia.\n458 ingressats per covid a Catalunya, 10 menys que fa 24 hores\nTot i l’augment setmanal de casos, la pressió hospitalària es manté estable. Actualment hi ha 458 persones ingressades per covid-19 als hospitals catalans. En les últimes 24 hores, el balanç s’ha reduït amb 10 persones menys. Cal tenir en compte que en cap de setmana i festius els ingressos solen augmentar perquè no es donen tantes altes. Fa 13 dies que aquest indicador se situa per sota dels 500 ingressats, una fita que no es donava des del 24 de juliol del 2020.\nSalut afirma que la setmana que ve la variant delta serà la majoritària\nLa conselleria de Salut ha anunciat que la variant delta serà la majoritària la setmana que ve a Catalunya. Ara mateix, diu, aquesta variant suposa més del 30 % dels casos de coronavirus.\nEl Departament de Salut ha tornat a escurçar el temps d’espera entre les dues dosis de la vacuna d’AstraZeneca, que actualment s’administrava a les persones de 60 a 69 anys. A partir d’ara, la segona dosi es posarà a les vuit setmanes d’haver rebut la primera. D’aquesta manera es retalla en dues setmanes el temps d’espera, que actualment era de 10 setmanes.\nCatalunya obre la vacunació a la franja dels 16 als 29 anys\nEl Departament de Salut ha obert la vacunació als més joves, la franja de 16 a 29 anys, de forma conjunta i sense trams de cinc anys. D’aquesta manera, Catalunya inicia la vacunació de l’última franja de població que resta pendent de vacunar després del repunt de contagis de la covid arran de la variant delta i els viatges de final de curs, precisament, de la població més jove.\nComença la roda de premsa de Salut per explicar l’estratègia de vacunació en els joves\nCompareix el conseller de Salut, Josep Maria Argimon, per explicar l’estratègia de vacunació en els joves i l’augment de contagis que s’està produïnt a Catalunya. Es pot seguir en directe des d’aquesta pàgina.\n992 positius al dia durant la primera quinzena de juny\nMés de 6.000 contagis nous en una setmana a Catalunya\nEntre el 21 i el 27 de juny es van detectar 6.474 casos de covid-19 a Catalunya. Representen, doncs, 2.849 positius més que els registrats la setmana anterior, és a dir, una pujada del 78,6 %. Cal tenir en compte que les xifres de diumenge són provisionals i encara poden augmentar. Es tracta de la segona setmana consecutiva amb un creixement de casos, tot i que l’increment de la setmana de Sant Joan ha estat més acusat que el de la setmana del 14 al 20 de juny (11,4 %). Amb dades provisionals de dilluns i dimarts, la setmana en curs ja suma 5.026 positius.\nLa campanya de vacunació de la covid a Catalunya s’ha accelerat amb l’arribada de més dosis, i la Generalitat aspira a administrar 500.000 vacunes per setmana. El govern català ha ampliat la xarxa de punts de vacunació per no saturar els centres d’atenció primària (CAP) amb altres espais.\nSegons l’últim balanç del Departament de Salut, dues persones van perdre la vida per la covid-19 la setmana passada. Però aquesta xifra encara pot variar perquè les funeràries notifiquen amb retard les morts. Del 14 al 20 de juny es van comunicar cinc morts, un repunt respecte a les dues defuncions de la setmana anterior. Així doncs, ja s’encadenen quatre balanços setmanals per sota de la desena de defuncions des de finals de juliol del 2020.Durant el mes de maig es van notificar 59 defuncions per covid-19 a Barcelona. Representen una reducció del 56 % comparat amb el balanç del mes d’abril, 134 decessos. El pic de la tercera onada va deixar 145 víctimes mortals en una setmana.\nLa positivitat de les proves fetes ha augmentat en una setmana però les dades del cap de setmana encara són provisionals i poden variar. De moment, l’11,2 % de les proves PCR i tests d’antígens fets a Barcelona del 21 al 27 de juny van tenir un resultat positiu. Aquesta xifra supera en més de sis punts la positivitat mitjana de la setmana anterior. Per trobar una positivitat mitjana similar, ens hem de fixar en la setmana del 4 al 10 de gener, quan l’11,9 % de les proves diagnòstiques van tenir un resultat positiu. Les dades de l’última setmana trenquen set setmanes consecutives amb la positivitat mitjana inferior al 5 %, tal com recomana l’OMS per tenir controlada la pandèmia.\nLa darrera setmana es van registrar més de 2.000 positius a Barcelona, un increment del 112 %\nDes de mitjans d’abril, Barcelona havia encadenat nou setmanes amb reducció dels contagis. Del 14 al 20 de juny aquesta tendència es va trencar amb 1.041 positius per covid-19 amb una prova PCR o un test d’antígens. Això va suposar un increment del 25 % i, en xifres absolutes, 209 casos més que la setmana anterior. Una setmana després, l’augment s’ha duplicat amb un 112 % més de casos detectats. Del 21 al 27 de juny l’Agència de Salut Pública de Barcelona ha notificat 2.209 positius. Pe trobar un balanç setmanal que superi els 2.000 contagis, ens hem de remuntar tres mesos enrere, la setmana del 22 al 28 de març, quan es van diagnosticar 2.128 positius per covid-19 a Barcelona.\nL’OMS recomana seguir duent mascareta per la variant delta, també als vacunats\nL’OMS recomana seguir duent mascareta per protegir-se de la variant delta, també a aquelles persones que ja estan vacunades amb la pauta completa. I no només això, sinó que “ho hem de fer molt més meticulosament”, ha avisat Mike Ryan, director executiu d’Emergències Sanitàries de l’OMS: “Hem d’intensificar el que hem estat fent fins ara, ser més curosos i diligents”. La subdirectora general de l’OMS, Mariângela Simão, ha assegurat que cal seguir duent mascareta, perquè “segueix sent extremadament important, encara que estiguem vacunats”.\nContinua la desescalada i les restriccions a Catalunya i les mesures per la covid continuen flexibilitzant-se atès que la situació epidemiològica millora, a mesura que també avança el ritme de vacunació. Des del 21 de juny que s’han flexibilitzat més les restriccions amb l’obertura de l’oci nocturn.\nLa incidència de la covid puja a 34 barris de la ciutat durant el juny\nEl balanç de casos positius de covid-19 als barris al juny, publicats per l’Agència de Salut Pública de Barcelona, mostra que la incidència de contagis ha pujat en 34 barris, en vermell al mapa. Es tracta del 46,5 % del total.\nLópez Codina, sobre l’augment de contagis: “No repetirem els efectes de les onades anteriors”\nEl professor de la Universitat Politècnica de Catalunya (UPC) i investigador del BIOCOM-SC Daniel López Codina veu “preocupant” l’increment de contagis de coronavirus que s’ha produït l’última setmana. S’han registrat 6.240 positius, una xifra que suposa un 73 % més respecte de la setmana anterior. Tot i mostrar preocupació per aquestes dades, López Codina ha apuntat en una entrevista al programa ‘bàsics’ que “les condicions són més favorables ara”, en referència a l’avenç de la vacunació, especialment de les persones més vulnerables: “La població més susceptible està protegida majoritàriament”. Per aquest motiu, sosté que “no repetirem els efectes de les onades anteriors”, en què “una pujada implicava omplir hospitals”.\nSalut analitza l’evolució de la vacunació a Catalunya, a les 12 h\nEl conseller de Salut, Josep Maria Argimon, compareix a les 12 h per fer seguiment del procés de vacunació de la covid-19. Es podrà seguir en directe des d’aquesta pàgina.\nCom es viurà a l’edifici de fusta més alt d’Espanya?\nEnxampen dues persones que van pintar grafits en vagons del metro de Barcelona


Cap Vermell - Comença la instal·lació de l’exposició ‘Ballant amb les ones’, de Miguel Sarasate\nEl passeig marítim s'omple de ritme, moviment i bellesa.\nMiguel Sarasate és l’artista que omplirà d’art el passeig Marítim de Cala Rajada aquest estiu seguint l'estel i les dinàmiques dels darrers anys en convidar a grans artistes com Norbert Schafer, Gustavo, Joan Bennàssar, Manuel Coronado i Moisès Gil.\nAvui al matí han començat a instal·lar les escultures i es preveu que la tasca s’allargui fins a finals de setmana. Miquel Ginard "Sarasate", artanenc i, ben segur, un dels escultors mallorquins en ferro més reconeguts a nivell internacional de qui tendrem temps i espai per conéixer'l amb profunditat, ha estat a peu de muntatge al llarg del matí mostrant la seva satisfacció pel resultat del muntatge.\nBallant amb les ones presenta, per una banda, un conjunt de més de 25 escultures de diverses dimensions ubicades al passeig Marítim, en llocs seleccionats per a que conflueixin amb l’entorn i interactuin amb els vianants. Per altra banda, i com és habitual en les exposicions d’estiu a Capdepera, es complementa amb una exposició interior al Centre Cap Vermell amb el mateix títol.\nArrel de desavinences polítiques sobre la ubicació d’algunes escultures es va decidir canviar-les de lloc, i les roques on s’havien d’instal·lar en un principi, s’han netejat deixant-les en el seu estat natural, de la mateixa manera que s’ha fet amb la resta d’exposicions una vegada concloses.\nL’exposició de Miguel Ginard "Sarasate" s’inaugurarà el proper 1 d’abril al matí i romandrà oberta fins al novembre.\nAquí teniu una mostra de la plasticitat i bellesa d'aquestes imatges.


Jornada conjunta – FEEMCAT\nEl 18 d’octubre de 2003 va tenir lloc la primera trobada SCM-FEEMCAT sobre l’Ensenyament de les Matemàtiques. Des de llavors ja són sis les jornades que s’han realitzat sobre diversos temes i sempre al voltant de l’ensenyament i l’aprenentatge de les Matemàtiques.\nPrimera Trobada Per una educació matemàtica de qualitat a Catalunya Segona Trobada En memòria de Miguel de Guzman\nTercera Trobada La formació del professorat de matemàtiques: d’infantil a la universitat Quarta Trobada PER QUÈ HEM D’ESTUDIAR MATEMÀTIQUES?\nReflexions entorn al currículum des d’infantil fins a la universitat\nCinquena Trobada LA COMPETÈNCIA MATEMÀTICA\nÉs una eina vàlida des d’Infantil fins a la Universitat? Sisena Trobada Les revistes de matemàtiques, un espai de comunicació per al professorat des d’infantil a la Universitat?\nSetena Trobada Els ordinadors a l’aula des d’infantil fins a la universitat: noves possibilitats i nous problemes Vuitena Trobada L’avaluació a l’aula des d’infantil fins a la universitat: una eina per a millorar l’aprenentatge de l’alumnat\nNovena Trobada La divulgació de les matemàtiques: una eina per a millorar l’aprenentatge de l’alumnat? Desena trobada L’Alfabetització estadística. Quin paper hi juguem els ensenyants? Enllaç a les fotos de la jornada.\n← Qui som? Health\nNova junta de Feemcat →


Sobre mi - Wino Tours\nTota la veritat sobre Wino Tours\nWino Tours es un projecte personal que vol donar a conèixer el millor del Penedés y el Priorat.\nLes experiències que trobaràs a Wino Tours provenen d'empreses familiars i de confiança.\nQui està darrere de Wino Tours es dedica en cos i ànima per a promoure el turisme al Penedès i al Priorat. Per tant, quan compres una experiència amb Wino Tours t'emportes part d'aquesta passió.\nCreiem en una altra forma de fer turisme, menys massificat i més integrat amb la cultura del país.\nDonem suport al turisme de proximitat, perquè sabem que el client content, repeteix segur!\nSom ecologistes i busquem els cellers que tinguin el major compromís amb el medi ambient.\nLa recerca de la qualitat és fonamental per a aquest negoci, per això provem cada experiència abans de posar-la a la web.\nLes plaques solars al celler Perinet\nLa historia darrere de\nPassar de la idea a la acció\nHola sóc Ivan, el fundador de Wino Tours i des del 2018 estic donant-li vida a aquest projecte. Llavors treballava com a guia turístic a Barcelona i m’agradava compartir els meus coneixements sobre el Penedès i el Priorat amb els clients al finalitzar els tours.\nAixí va anar creixent la idea, parlant amb persones que tenien interès en descobrir altres regions fora de Barcelona, i experimentar la gastronomia local d’una forma més immersiva.\nÉs així com a l’acabar l’estiu de 2019 em vaig posar en marxa i vaig començar a dissenyar les rutes turístiques que duria a terme el 2020. Van ser uns mesos molt bonics, en què sortia sovint a descobrir nous cellers i restaurants a la zona del Penedès i el Priorat.\nAquí estic amb el meu pare gaudint de moment\nEra tant el meu entusiasme per Wino Tours que vaig decidir donar-me uns mesos sabàtics per treballar a fons en el projecte. Però aquests mesos es van convertir en una mica més d’un any. Tot i que jo no vaig tenir la culpa d’això. Crec que ja sabeu qui va tenir la culpa, oi?\nNo és que puguem dir que el 2019 ens anava molt bé. Però res d’això era comparable al que se’ns va caure a sobre amb el 2020. Un any nefast per a l’economia i sobretot per al turisme. Sector del què jo, com una gran part de la població espanyola, vivia. I que de la nit al dia em vaig veure sense projecte i sense possibilitat de generar ingressos.\nNo diré aquí el que vaig fer per poder mantenir-me, però sí que una part important del meu temps el vaig invertir en crear una página web dedicada a vendre experiències d’enoturisme. Per a quan les restriccions es calmessin una miqueta …\nUna cosa que ha estat un calvari per a mi, com ho ha estat per a tot el sector serveis. Però al menys m’ha donat l’oportunitat d’aprendre sobre màrqueting digital i disseny web. I vaig aprendre molt, ja que he fet de tot: concursos, directes, blogging, web design. Aquesta pàgina web es una petita mostra d’aquest treball.\nJo amb en Jordi de Devinssi, en el meu primer directe\nSegueixo amb la motivació del primer dia\nDos anys de treball que m’ha ajudat molt a arribar al punt en què em trobo ara. On conec molt bé el meu producte i em sento molt còmode durant tot el procés de venda. Perquè sé que és molt bo, al provenir de cellers i establiments turístics de confiança.\nPerò potser, el que més satisfacció em dóna és saber que el client està allà, a peu de vinyes. En aquells entorns que tant m’agraden, gaudint de la vida.\nGràcies per la vostra il·lusió\nI per compartir amb nosaltres aquests moments tan màgics.\nNomés hi ha una manera de conèixer-nos


La Fundació Schlotter acull la presentació de la revista VESARTE i una xarrada sobre la Biennal de l'Havana - Altea Digital\nLa Fundació Schlotter acull la presentació de la revista VESARTE i una xarrada sobre la Biennal de l’Havana\nDijous passat a les 20:00h en la Fundacción Schlotter tenia lloc la presentació en societat de la nova revista VESARTE que Edita la Fundació Bastetania. Darrere d’esta Jorge Fernández oferia una conferència sobre la Biennal de l’Havana. L’acte va estar presidit per l’alcalde, Andrés Ripoll i va comptar també amb la presència del Regidor de Cultura, Miquel Zaragoza, el president de la Fundació Bastetania i el mateix Eberhard Schlotter, a més dels patrons de la Fundació que porta el seu nom.\nLa presentació de la revista va anar a càrrec d’una dels seus corresponsals, Pilar Viviente, professora de la Facultat de Belles Arts alteana, qui va parlar del contingut de la mateixa i va augurar els millors desitjos per a la publicació.\nDesprés de la presentació de la revista, l’expert en art i professor cubà, Jorge Fernández, iniciava a Altea una sèrie de conferències que desenvoluparà a Espanya.\nFernández és director del Centre d’Art Contemporani Wilfredo Lam; director de la X Biennal d’Art de L’Havana; i Professor de l’Institut Superior d’Art (ISA) de L’Havana, Cuba.


La tasca comunitària de Salutem, Medalla d’Honor de Barcelona | betevé\nLa tasca comunitària de Salutem, Medalla d’Honor de Barcelona\nL’entitat formada per associacions, serveis i veïns dona resposta a les necessitats del barri a través del treball comunitari i en xarxa\nAitana Molina | Neus Valls | Dimarts, 20 d'Octubre del 2020, a les 14.48\nSalutem, accions comunitàries del barri de la Salut fa 15 anys que treballa en xarxa per millorar la qualitat de vida dels veïns. Una tasca reconeguda ara amb la Medalla d’Honor de Barcelona. Primer, va aterrar al barri com a Pla de desenvolupament comunitari de la Salut, ara rebatejada amb el nom de Salutem continua atenent les necessitats del barri amb una resposta col·lectiva.\nSalutem ha propiciat el treball en xarxa\nEl barri de la Salut ha canviat en els últims 15 anys, i ho ha fet a través de Salutem, una entitat d’entitats que ha permès crear xarxa i descobrir associacions, serveis i veïns de la zona. A més, La Miranda i l’Espai Quiró s’han convertit en dos punts on organitzar activitats i relacionar el veïnat del nord i el sud del barri.\n“Abans una mica cadascú feia la seva festa, i el fet de crear Salutem ha fet que ens coneguem entre nosaltres, que hi hagi interacció entre les entitats, com a batucada vam ser la primera, però ara ja n’hi ha alguna més. Hi ha un centre de menors que ara també tenen una batucada i ells també surten amb nosaltres per la festa major”, explica Joan Cabacés de Batucargol i Salutem. La primera Mostra d’Entitats del barri va ser un punt de trobada per a tots els col·lectius que treballen al barri. També, altres iniciatives com la revista o activitats per recuperar la memòria i la història de la Salut.\nDonar resposta a les necessitats del veïnat\nAra, hi ha més de 40 entitats, a més de veïns i serveis, que formen part de Salutem. L’objectiu és millorar la qualitat de vida del veïnat entre tots i ho fan atenent les necessitats amb respostes col·lectives. Per això, treballen per promoure la cultura, feminismes i perspectiva de gènere amb la xarxa de suport Veïnes per Veïnes i un punt lila actualment ubicat al CAP Larrard, combatre la soledat de les persones grans o escoltar els joves.\nLa Georgina Rosell, tècnica comunitària de Salutem, explica que amb el cas dels joves s’han fet tallers, activitats i un casalet d’estiu, “sempre treballem com per trencar amb les lògiques d’una societat individualista i transformar-ho en respostes col·lectives, en aquest sentit, si per exemple, tot de joves van expressar que no tenen ni espai al barri, no hi ha ni un institut al barri, que hem fet entre tots i totes? Crear aquests espais per a ells i elles i que aquests joves també tinguin veu al barri”.\nEn 15 anys han fet pinya a la Salut\nEl barri de la Salut és una zona d’orografia complicada amb molt desnivell entre carrers, hi ha pocs espais de trobada i gairebé no hi ha places, per això creuen que Salutem ha fet d’engranatge durant 15 anys i ha permès teixir una xarxa d’entitats, veïns i serveis al barri.\n— entitats — feminisme — gent gran — joves — premis\nSalut afirma que el toc de queda és una “possible solució” per frenar el coronavirus\nSATSE denuncia les condicions laborals de les infermeres del torn de nit als hospitals\nRisc de rebrot de covid a Catalunya, al mapa per comarques\n53 escoles de Barcelona guanyaran entorns pacificats al llarg del 2021\nQuina és la taxa de contagi a Barcelona?\nVaga el 21 d’octubre a la universitat contra la precarietat laboral\nCribratge massiu a l’Escola Pia Sant Antoni, al Raval, aquest dimarts\n100 concerts sorpresa de jazz clàssic als balcons dels eixos comercials, novetat de Nadal


L'equip de Govern i el Consell acorden intensificar les accions per assegurar 2,34 milions d'inversió - Diari del Maestrat\nInici Vinaròs Actualitat L’equip de Govern i el Consell acorden intensificar les accions per assegurar...\nDesprés de la resolució que impedeix el canvi de projecte per fer la piscina municipal, els esforços se centren ara en que el projecte que ha quedat vigent es faci quan abans millor per complir amb els terminis estipulats\nDurant aquesta trobada s’ha exposat quina és la situació actual a la localitat, després de la resolució que impedeix reactivar el projecte de la piscina municipal pel qual apostava l’actual equip de govern. Tenint en compte aquestes circumstàncies, s’ha acordat intensificar les accions conjuntes per assegurar els 2,34 milions d’euros en ajudes del Pla d’Inversió Productiva en Municipis (PIP).\nAquest Pla, aprovat en el seu dia per l’anterior Consell, havia d’haver estat executat en 2011 però es van incomplir les previsions d’execució, el que va portar a la pròrroga d’alguns projectes com el de Vinaròs. El termini actualment establert acaba al juny de 2019.\n“En haver-se anul·lat el ple en què es va aprovar per majoria el canvi de projecte d’un carril lúdic – esportiu a una piscina municipal coberta, ara hem de centrar els nostres esforços en accelerar el projecte que queda vigent. L’aprovació de la demanda del grup municipal popular ha suposat que queden en l’aire aquests fons, de manera que per no córrer riscos, s’ha decidit tornar a iniciar els tràmits per reprendre el projecte del carril lúdic aprovat en la legislatura anterior”, ha destacat l’alcalde Pla.\nL’equip de govern assenyala que l’important en aquests moments, és aprofitar aquesta subvenció i complir amb els terminis perquè els vinarossencs es puguen beneficiar d’aquesta inversió. “Encara que els tràmits de fons eren correctes, després de l’anul·lació del projecte pel recurs del grup popular és necessari unir forces per aprofitar la inversió perquè, en cas contrari, no només haurem perdut un any de temps, sinó també unes inversions crucials per a la localitat en una època de pressupostos tan ajustats “, ha agregat Pla.\nPer la seua banda, el conseller Vicent Soler ha indicat que “valorem l’exercici de responsabilitat realitzat per l’equip de govern de Vinaròs, que està defensant els ajuts per als seus ciutadans, el que suposa defensar els drets de tots els vinarossencs”. Soler ha agraït la visita i s’ha mostrat obert a intensificar les accions perquè aquests 2,34 milions d’euros s’inverteixin en la localitat.\nEl 2009, cal recordar, l’equip de govern de l’Ajuntament de Vinaròs va presentar un projecte en el marc del Pla PIP per a la construcció d’una piscina municipal. El 2013 el nou equip de govern municipal va demanar substituir-lo per un carril lúdic esportiu. De nou, el 2016, l’actual equip de govern municipal va sol·licitar, a través del decret llei 3/2016 que permetia la reorientació de projectes, tornar al projecte inicial d’una piscina. No obstant això, l’anul·lació del ple de 2016 per la demanda del grup popular va deixar sense efecte aquesta modificació, el que ha portat a la situació actual.


Palafrugell tanca l'edició més «multitudinària» del Flors i Violes - Diari de Girona\nPalafrugell tanca l'edició més «multitudinària» del Flors i Violes\nL'espectacle inaugural a càrrec de Xavier Bové va ser el més exitós del festival, amb més de 7.000 assistents\nEls Flors i Violes va tancar dimarts la seva 9a edició. aj. de palafrugell\nLa 9a edició del festival Flors i Violes de Palafrugell, que dona la benvinguda a la primavera, va acabar dimarts amb «xifres rècord» tant pel que fa a assistència, com a espectacles i a espais decorats, segons va informar ahir l'Ajuntament. Enguany, el certamen es va ampliar a Calella, Tamariu i Llafranc, on es podia arribar amb un bus turístic, que van utilitzar més de 1.000 persones.\nDe les 200 activitats programades en el festival, l'esdeveniment més multitudinari va ser l'espectacle inaugural a càrrec de Xavier Bové en el qual van assistir més de 7.000 persones. Al llarg de quatre dies, aquest certamen va oferir espectacles, circ, màgia, gastronomia, rues, tast de vins o concerts a càrrec de Mishima, Miquel Abras o Sara Terraza, entre d'altres. A més, enguany es van repartir més de 10.000 programes i s'han consultat més de 12.000 continguts a l'aplicació de l'esdeveniment.\nDe cara al 10è aniversari, els organitzadors van avançar que el festival continuarà apostant per la música, els espectacles audiovisuals, la màgia, el circ i la gastronomia, i que ja està treballant en novetats que sorprenguin els assistents.


Les visites a la Fageda reobren amb moltes sorpreses i novetats aquest 2018 - La Fageda Les visites a la Fageda reobren amb moltes sorpreses i novetats aquest 2018 - La Fageda\nUna nova visita guiada, nous productes i serveis com xecs d’experiències, caps de setmana temàtics… El Servei d’Atenció al Visitant (SAV) de La Fageda reobre amb força aquest 2018 després d’unes setmanes de tancament per unes obres al paviment de l’edifici. L’obertura de portes tindrà lloc demà dimarts 23 de gener, dia en què arribaran els primers visitants escolars de l’any a conèixer les nostres vaques.\nUna de les novetats més importants d’enguany serà una nova visita guiada que, a part de mostrar la granja, fàbrica de iogurts i projecte social, recorrerà part del bosc de La Fageda d’en Jordà per explicar aquest ambient natural tan singular i únic de la nostra comarca. Immersos entre faigs, un guia del SAV i que també forma part del grup de guies oficials del Parc Natural de la Zona Volcànica de la Garrotxa, detallarà el funcionament d’aquest arbre, el perquè de la caiguda de les seves fulles, la seva alimentació, etc… i els animalons més destacats que viuen en aquest bosc, entre els quals hi podem trobar el porc senglar, el cabirol i la guineu, per exemple.\nLa responsable del Servei d’Atenció al Visitant, Mariona Martí, ens resumeix així l’objectiu de la visita: ‘Volem contribuir a posar en valor l’entorn de la nostra finca i treballar valors com l’estima i respecte pel territori i l’espai natural’. S’oferirà els caps de setmana a la tarda a partir de la primavera i els detalls es donaran a conèixer a través de les xarxes socials. Seran visites en petit comitè amb una durada aproximada d’unes 2 hores i enfocades i adaptades a tot tipus de públic.\nD’altra banda, l’activitat Petits Grangers, que ja s’anava fent des de l’estiu passat els dissabtes a la tarda i que permet als més menuts i les seves famílies aprendre l’ofici de granger a través d’una estona divertida, també s’oferirà durant el mes de febrer els diumenges de 15 a 17h per poder respondre així a tota la demanda de famílies que volen participar-hi. Les reserves ja es poden realitzar, com és habitual, a través de la web www.fageda.com/visites.\nEl 2018 és un any especial per al projecte de La Fageda, ja que es compleixen 25 anys fent iogurts. Per a celebrar-ho, s’han organitzat diferents sorteigs i altres sorpreses -alguna de les quals tindrà lloc al SAV– que s’aniran difonent a través també de les xarxes socials. Caldrà estar, doncs, molt atents al post que es publicarà a Facebook el dia 25 de cada mes i que permetrà entrar a concurs a les persones que ho desitgin.\nEntre la resta de serveis que s’oferiran aquesta temporada hi trobarem els caps de setmana temàtics, un dels quals es dedicarà a la producció de melmelades, la venda del farcell de Fageda En Ruta -amb productes de la terra-, i els xecs d’experiències.\nDesitgem que la nova oferta us sembli engrescadora, us hi esperem!


LO CARRANQUER: La Coral Infantil Nova Cervera finalitza el curs amb el Paranimf ple de gom a gom @CoralsInfantils\nLa Coral Infantil Nova Cervera finalitza el curs amb el Paranimf ple de gom a gom @CoralsInfantils\nEl passat diumenge dia 5 de juny, tots els grups de la Coral Infantil Nova Cervera van oferir el seu tradicional concert de fi de curs, el qual va omplir de gom a gom el Paranimf de la Universitat de Cervera.\nEnguany, els cantaires dels grups de Petits i Barrufets havien preparat la cantata per a cor infantil, narradors i ensemble infantil anomenada "La fàbrica de colors", de Sergi Salinas i Isolda Cabero, l'argument de la qual gira entorn a la diversitat, a través del joc i la màgia que ofereixen els diferents colors i els resultats obtinguts de la barreja dels mateixos. En aquesta ocasió, els cantaires del grup de Grans (juntament amb el David Garravé i l'Ariadna Armengol) hi van col·laborar d'una forma molt especial formant un petit grup instrumental i una part escènica que ajudava a visualitzar l'argument que anava desgranant la narració.\nPel que fa al grup de Mitjans, aquest cop van oferir una sèrie de divertides cançons versionades procedents de coneguts grups de rock català, com "Bicicletes" de Blaumut o "Fil de llum" d'Andreu Rifé, entre d'altres, i van comptar amb la col·laboració instrumental del Roger Azcona al baix, el Pau Carbonell al trombó, el Marc Castellà al piano i el Gerard Cortadelles a la bateria.\nEl grup de Grans, enguany tenen el goig de trobar-se immersos en la preparació de la gravació que donarà lloc al "Cantània 2017", ja que a finals d'aquest mes aniran a l'Auditori de Barcelona per dur a terme aquest projecte musical, que amb el seu exemple treballaran les diferents escoles de Catalunya i de la resta de l'estat en el proper curs escolar; tot i això, per al concert de fi de curs van oferir al públic peces corals d'arreu del món d'un alt nivell i dificultat, com ara "Peix martell", amb música de Josep Vila i text de Miquel Desclot.\nDesprés del concert, els pares i mares de la junta de la coral havien preparat un fantàstic berenar per a tots els cantaires i les seves respectives famílies al pati de la Universitat, així com una tómbola per als cantaires i un bingo per a totes les famílies, a fi i efecte de poder gaudir d'un bon caliu.\nPer últim doncs, després d'una vesprada fantàstica, tan sols ens resta mantenir viu durant l'estiu el lema d'una de les cançons de la cantata: "Si girem amb els colors, farem fora la foscor. És el blanc meravellós, que il·lumina poderós. Gira, gira sens parar i no deixis de cantar mai!."\nFotografies: R. Armengol\nPublicat per Lo Carranquer Cervera a les 7:06


Catalunya del Nord: un nou incendi destrueix 30 hectàrees, a Força Reial - Viquinotícies\nCatalunya del Nord: un nou incendi destrueix 30 hectàrees, a Força Reial\n22 de juliol del 2015, Catalunya\nSegon gran incendi d'aquesta setmana. Si dilluns era la Fenolleda, ahir dimarts va ser el sector de Força Reial on va començar un incendi que ha cremat 30 hectàrees de garriga, depenent de Cornellà de la Ribera, concretament al Col de la Dona.\n150 bombers i 4 avions ( dos canadairs i dos trackers) van ser mobilitzats ahir cap a les 11h del matí, per fer front al segon gran incendi de la setmana. L'alerta va ser donada simultàniament a un testimoni i per la talaia de Força Reial. En l'espai de dues hores, les flames ja havien destruït 7 hectàrees de vegetació, ja que el lloc on s'havia declarat l'incendi, una zona escarpada, assecada i a més molt afectada per la calor. L'incendi no va poder ser controlat fins a la tarda, cap a les 15h30.\nEl balanç d'aquest incendi és de 30 hectàrees de garriga destruïda.\nPer altre costat, cap a les 14h l'incendi del passat dilluns a Trevillac tornava a cremar, al mateix lloc on havia començat. Una vintena de bombers es van desplaçar a la zona en urgència reforçada, des de l'aire, amb avions, per tal d'ofegar immediatament les fumeroles encara incandescents, així no va tenir temps de propagar-se.\nLa sequera que pati el país, juntament amb la calor i a vegada vent, augmenta el risc d'incendis.\nAquesta notícia està extreta del diari VilaWeb: Un nou incendi destrueix 30 hectàrees, a Força Reial.\n(català) Un nou incendi destrueix 30 hectàrees, a Força Reial — Vilaweb. 22 de juliol del 2015.\nObtingut de «https://ca.wikinews.org/w/index.php?title=Catalunya_del_Nord:_un_nou_incendi_destrueix_30_hectàrees,_a_Força_Reial&oldid=150499»


Porta Ferrada confirma els primers artistes per l'edició del 2020 - El Gerió Digital\nPorta Ferrada confirma els primers artistes per l'edició del 2020\nEl festival posa a la venda el 28 de novembre les entrades\nDimecres, 27 de novembre de 2019 14:45h\nJamie Cullum repetirà actuació (arxiu)\nLa 58a edició del festival Porta Ferrada de Sant Feliu de Guíxols (Baix Empordà) comptarà de nou amb figures internacionals. El certamen ha anunciat l'actuació del violoncel·lista Stjepan Hauser i membre de 2Cellos per al 18 de juliol. El músic oferirà el seu únic concert a l'Estat acompanyat d'una orquestra simfònica i un repertori amb temes de la música clàssica d'autors com de Txaikovski Puccini, Albinoni, Bach, Mozart, Dvorak i Chopin.\nEl músic britànic Paul Weller, fundador de The Jam i The Style Council, oferirà un concert el 10 de juliol. La seva trajectòria musical va des del moviment mod fins al brit pop, passant pels sons sofisticats i el necoclassicisme dels seus últims treballs.\nDesprés de l'èxit del 2017, Jamie Cullum tornarà a trepitjar l'escenari del Porta Ferrada l'11 de juliol. El concert inclourà composicions pròpies, versions i improvisacions amb el seu segell únic.\nLa nova programació també inclou un concert de la banda de Saragossa formada per Eva Amaral i Juan Aguirre, Amaral. El seu estil independent es mou entre el pop i els sons alternatius. El concert, el 15 d'agost, forma part de la gira Salto al Calor.\nPer últim, el festival ha anunciat un concert de Bad Gyal (nom artístic d'Alba Farelo de Vilassar de Mar (Maresme) que debutarà al Porta Ferrada a ritme de músiques urbanes com el trap i reggaeton amb alguns dels seus temes que l'han fet destacar en l'escena musical del moment.\nLes entrades dels concerts es posaran a la venda aquest 28 de novembre a les deu del matí al web del festival. Les actuacions seran a l'Espai Port.\nA qui votar el 14-F? Aquestes són les cares de tots els candidats gironins\nEs confirma la presència de la soca britànica de la covid-19 a Olot\nGirona acollirà una prova pilot de passi digital 'covid-free' per a esdeveniments públics amb grans aforaments\nLa Junta Electoral ordena retirar llaços grocs i l'estelada de diversos edificis públics de Celrà\nL’Ajuntament de Figueres habilita 10 espais electorals pel 14-F


Triar un humidificador (2021)\nAiho P8 Diffusor 200ml Aromatherapie Ätherische Öl Ultraschall Luftbefeuchter Humidifier Farbwechsel\nUn bon microclima és una condició important per a la salut humana, especialment un dels seus principals indicadors, que és l'indicador de la humitat de l'entorn a la sala d'estar o de treball.\nMalauradament, aquest indicador no sempre es correspon amb els paràmetres ideals, però hi ha una sortida a la situació: n'hi haurà prou amb adquirir un dels tipus d'humidificadors d'aire.\nNo obstant això, les modernes botigues d’equips climàtics ofereixen aquest útil dispositiu en un assortiment tan gran que serà molt difícil per a un home comú prendre la decisió correcta.\nEn el nostre article, parlarem de quins tipus d’unitats existeixen per humectar l’atmosfera d’un espai habitable, ressaltarem detalladament les seves característiques de rendiment i us ajudarem a decidir quin model d'un humidificador amb purificador serà millor per al vostre apartament, la vostra llar o la vostra oficina.\nModels Steam: funcions i avantatges clau\nRentadores d'aire: tipus especial d'humidificador\nL'última paraula de la tecnologia: complexos climàtics\nPer descomptat, la decisió final de triar una eina per millorar l'oxigen dels apartaments es pot prendre coneixent tots els requisits del futur propietari per al dispositiu comprat. Només ell, en funció de les seves preferències i capacitats financeres, podrà decidir , quin humidificador d'aire millor funcionarà en un apartament, casa o despatx.\nSi les finances requereixen una despesa raonable, una bona solució al problema del microclima a la casa pot ser la compra d’un dispositiu de vapor per saturar la sala d’humitat.\nEl principi de funcionament d'aquesta mostra de l'eina és molt senzill: es basa en la llei de l'evaporació d'un líquid escalfat. L'aigua s'escalfa mitjançant elements especials incorporats al dispositiu i comença a evaporar-se, el vapor calent entra a l'exterior i, per tant, augmenta la humitat del microclima a l'espai.\nEls tipus d'unitats de vapor tenen molta demanda a causa de l'augment de la productivitat del procés operatiu: el model bàsic del dispositiu és capaç de convertir gairebé un litre d'aigua en vapor, en un període de temps relativament curt i, en general, aquest dispositiu és capaç d'augmentar la humitat a la sala d'estar fins al 60%.\nTot i l'aparent senzillesa, el tipus de construcció de vapor per humectar l'atmosfera domèstica és bastant fiable i fàcil de mantenir; només cal abocar aigua en un recipient especialment dissenyat per a això.\nUn sobreescalfament excessiu de l'eina evitarà un cos especial de plàsticka amb característiques de resistència a la calor augmentades. Tots els dispositius de vapor per augmentar l’índex d’humitat climàtica tenen tres graus de protecció, cosa que fa que el funcionament dels equips sigui absolutament segur i us permetrà col·locar el dispositiu fins i tot a les habitacions dels nens.\nEls desavantatges dels models d’aquest grup només es poden atribuir al consum excessiu d’energia, així com al fet que l’higròstat s’haurà de comprar per separat per al dispositiu.\nEl tipus clàssic de construcció per humidar el clima domèstic: els pros i els contres d’aquesta subespècie.\nSi parleu sobre quin tipus d'humidificador seria el millor per a un petit apartament o espai d'oficines, molts experts us aconsellaran que opteu per models d'humidificadors clàssics i per això:\nL’ús d’aquests models no requereix molta energia;\nEls tipus de dispositius clàssics tenen un baix nivell de soroll durant el funcionament, per tant són perfectes per a la instal·lació a un dormitori o a una habitació per a nadons;\nEls aparells d’aquesta categoria no requeriran costos addicionals per a la compra d’un higròstat;\nUna persona, fins i tot una persona ignorant, pot gestionar el funcionament de l'eina.\nA diferència dels humidificadors de vapor, el tipus d’acció clàssic es basa en el procés d’evaporació en fred d’un líquid, que es produeix a causa de l’efecte sobre el líquid de dispositius d’evaporació especials integrats a l’humidificador.\nLa pròpia unitat atrau l'aire cap a si mateix amb un ventilador especial, el condueix a través d'estructures especials i el deixa anar a l'exterior, ja prou enriquit amb humitat. Un model clàssic d’humidificador també pot ser un bon netejador d’habitacions de pols i altres contaminants.\nSovint s’utilitzen models clàssics de l’humidificador espacial d’oxigen per a procediments d’inhalació o aromateràpia.\nEls desavantatges de les unitats d'aquesta subespècie inclouen certes restriccions sobre el nivell de producció d'humitat, però només són significatives si es compra un humidificador per treballar en un jardí d'hivern o un hivernacle amb plantes.\nLes rentadores d’aire són un tipus especial d’humidificador\nUn model absolutament únic de l’humidificador és l’anomenada rentadora d’aire: no només satura l’aire de l’habitació amb la quantitat d’humitat necessària, sinó que també és capaç de netejar eficaçment el microclima de pols i altres matèries en suspensió.\nUn resultat tan excel·lent l’assegura un aspirador únic, que el model està equipat: permet la purificació profunda de l’aire de les impureses i components nocius. Les rentadores d’aire també tenen un complex antibacterià incorporat, així com la capacitat d’ajustar la potència del dispositiu.\nModels ultrasònics de dispositius per humectar l'espai habitable: quins avantatges tenen?\nEls models d'humidificador més populars actualment són dispositius d'ultrasons d'aquest tipusi hi ha una sèrie de motius molt bons per a això:\nEl principi de funcionament de la unitat es basa en tecnologies innovadores que permeten convertir el líquid en vapor mitjançant vibracions d'ultrasons d'alta freqüència;\nQuan s’utilitza un dispositiu d’aquest tipus, és impossible cremar-se amb vapor, per tant, es recomanen models ultraacústics de dispositius per instal·lar-los en habitacions on fins i tot els nens molt petits juguen i hi estan constantment;\nEl dispositiu es pot encendre i apagar independentment i, per tant, mantenir constantment el microclima requerit a l’espai habitable. N’hi haurà prou d’introduir els paràmetres de treball necessaris a l’eina i el model intel·ligent farà la resta;\nEn aquesta categoria de dispositius, sovint hi ha un cartutx especial integrat amb funcions de filtre: és ell qui evita l’aparició de dipòsits de pols i sediments als mobles. Aquest cartutx serveix durant molt de temps: es pot operar sense reposar durant uns 3 mesos;\nEl disseny supersònic està equipat amb tots els graus de protecció necessaris, per exemple, s’apagarà en el moment de l’evaporació final de l’aigua del dispositiu.\nA més, les vistes per ultrasons solen tenir indicadors amb indicadors d'humitat interior, alguns d'ells estan equipats amb broquets giratoris especials per a una millor i millor humidificació de l'espai habitable.\nEls humidificadors ultra acústics són una opció excel·lent per a un hivernacle, un hivernacle o una sala on es guarden coses rares: mobles, llibres, roba, instruments musicals.\nÉs impossible recomanar amb confiança algun model concret d’humidificador d’ultrasons per a la compra: decidiu quin és el tipus de dispositiu, serà millor , només tu, segons les teves pròpies consideracions i capacitats financeres.\nEl complex climàtic serà la solució ideal per a una habitació sovint fumada o amb molta pols per diversos motius. Sovint es compra un complex d’aquest tipus per humectar l’atmosfera per millorar el microclima de les oficines o treballar a les sales de jocs d’un jardí d’infants.\nEl principi de funcionament del complex difereix poc dels principis d'acció dels humidificadors d'altres grups, però encara té dos avantatges significatius:\nEls complexos climàtics tenen filtres especials capaços de captar diversos al·lèrgens de l'atmosfera de l'apartament;\nEl filtre de carbó vegetal del dispositiu neutralitza perfectament les olors més desagradables, inclosa l’absorció ràpida de fums i quitrà de tabac nocius.\nEl complex climàtic també té els seus inconvenients: té unes dimensions significatives, cosa que dificulta la seva ubicació en habitacions petites i tampoc no pot saturar l’aire amb una humitat superior al 60%.\nEsperem la nostra revisió i recomanacióLes dates us ajudaran a entendre aquest difícil tema. Tanmateix, l'elecció d'un humidificador és completament vostra.\nChibi-ya Restaurant - Interview with Eva Leibovitz\nPublicació anterior Vulvodynia: francament sobre el secret\nPropera publicació La sang espessa durant l’embaràs és una patologia greu\nCom eliminar les arrugues del coll: consells senzills per mantenir-se jove\nNo és la cara ni els ulls els que parlen de l'edat d'una dona, sinó de la delicada zona del coll i l'escot. Per què la pell del coll es deterior...\nPulmicort per inhalació per a nens: instruccions i dosificació\nEl medicament Pulmicort (nom internacional Budesonide) és un medicament destinat al tractament de la bronquitis i la MPOC. Aquest remei s’util...\nTeixim vestits en agulles de punt per a totes les ocasionsFet a mà\nEnema netejadorsalut i bellesa\nPreparació per a l’hivern: teixir cardigansFet a mà\nEstries al pitsalut i bellesa\nCom desfer-se d’una mosca de pastanaga: la tècnica agrícola i els remeis populars correctesCasa acollidora\nTècnica de gatzonetes per a noies. Com bombar els músculs de les natges?esports i salut


Detenen un membre del Daeix a Barcelona "altament radicalitzat"\nEl presumpte terrorista podria haver estat preparant un atemptat a Barcelona\nDetenen un membre del Daeix a Barcelona "altament radicalitzat" PERE VIRGILI\nBarcelonaLa Guàrdia Civil ha detingut a Barcelona un presumpte terrorista vinculat al Daeix. Segons ha comunicat el cos policial espanyol, l'home, que actuava en solitari, "presentava la voluntat de dur a terme una acció terrorista", tot i que de moment es desconeixen més detalls del lloc on volia cometre l'atemptat.\nEl detingut s'havia radicalitzat i tenia afinitats amb el Daeix des de fa almenys 4 anys. El procés de radicalització, segons un comunicat del ministeri de l'Interior, s'ha accelerat durant l'estat d'alarma, "activant-se de manera altament vistosa i preocupant", i s'ha considerat "una amenaça real per a la seguretat". Per això la Guàrdia Civil ha actuat i ha intervingut al domicili de l'home, al carrer Josep Anselm Clavé, a Ciutat Vella, de la capital catalana.\nLa radicalització "extrema" de l'individu s'ha vinculat a les crides des de la direcció del Daeix perquè els "actors solitaris, assentats en territori occidental, es mobilitzin i duguin a terme atacs als seus llocs de residència". Des d'Interior apunten que durant l'expansió del coronavirus hi ha hagut diferents atacs terroristes del que s'anomenen "llops solitaris" amb "armes blanques o atropellaments amb vehicles."\nDurant la vigilància policial de l'individu se l'ha vist "incomplir de manera habitual i sense justificació les normes de confinament", i s'ha percebut que aquests desplaçaments per la ciutat de Barcelona "els feia sota importants mesures de seguretat", fent previsible una "possible cerca d'objectius".\nLa investigació l'han dirigit el jutjat central d'instrucció número 4 i la Fiscalia de l'Audiència Nacional i ha comptat també amb la col·laboració de les autoritats del Marroc, d'on era l'home, i de l'FBI nord-americà.\nradicalització daeix terrorisme atemptat Barcelona


Pluja de gols del Barça al Camp Nou - Diari de Girona\nBarça 4 0 Sevilla\nPluja de gols del Barça al Camp Nou\nEls blaugranes es desfan (4-0) amb comoditat del Sevilla gràcies a les dianes de Luis Suárez, Arturo Vidal, Dembélé i Leo Messi · El conjunt culé juga els últims minuts del partit amb nou jugadors per les expulsions de Dembélé i del jove Araújo\nddg / efe 07.10.2019 | 00:31\nVuit minuts de vertigen en la primera part, en què va aconseguir tres gols, van decidir la golejada del Barça davant el Sevilla (4-0), en un partit dominat pels de Julen Lopetegui fins que els blaugranes, amb la seva descomunal arribada, van inaugurar el marcador gràcies a un gol de l'uruguaià Luis Suárez després d'engaltar una pilota realitzant un xut acrobàtic en què el porter txec del Sevilla Vaclik no va poder fer-hi res per impossibilitar el gol culé. Aquest triomf permet al Barça situar-se segon en el campionat, amb dos punts menys que el Reial Madrid, que en té divuit, després de les vuit primeres jornades.\nL'arribada a les àrees va definir el partit, en què el Sevilla va portar el pes de les operacions en el primer temps i va tenir fins a quatre ocasions clares per avançar-se al marcador, però en la primera gran oportunitat el Barça va anotar. Que Luis Suárez reina al caos és una realitat. L'uruguaià va salvar el seu equip davant l'Inter la setmana passada a la segona jornada de la Champions i ahir va obrir la llauna amb un magnífic gol al minut 27, un gol de xilena, després d'un centre de Nélson Semedo, pràcticament a la primera acció de perill dels de Valverde. Fins llavors, el Sevilla va dominar la situació, la possessió i les arribades a l'àrea, però el davanter holandès del Sevilla Luuk de Jong no va estar encertat, l'atacant va perdonar i el seu equip va pagar cara aquesta falta de punteria. Abans de l' 1-0, De Jong, el sevillista, no va aprofitar un gran centre d'Ocampos des de l'esquerra al minut onze de partit i Fernando no va encertar en una rematada de cap a la sortida d'un córner dos minuts més tard. El Barça estava mal situat sobre el tauler. El Sevilla s'enduia els rebutjos, creava i s'imposava davant un rival desaparegut, que ho confiava tot a alguna fogonada dels de davant. Una rematada franca al segon pal de De Jong al minut divuit va ser el següent avís i l'holandès encara en va tenir una altra, quan va picar massa una pilota al vint-i-sis. Això va ser tot el que van donar de si els sevillans.\nEn el següent minut, Semedo li va posar a Luis Suárez perquè aquest marqués l'1-0, en el 32 una passada d'Arthur va ser desviada per Arturo Vidal, una diana que va ser validada pel VAR, i en el 35, una jugada individual de Dembélé va suposar el 3-0. Tot en vuit minuts.\nA la segona part, Lopetegui, amb tot perdut, va jugar amb tres centrals, va buscar més arribades, però el partit ja estava decidit. La demostració que aquesta no era la nit del Sevilla ni de Luuk de Jong va ser un nou error de l'holandès, que va rematar al pal quan estava sol davant Ter Stegen al minut quaranta-nou. Valverde va donar descans a Arthur i a Arturo Vidal, va posar en joc Busquets i Rakitic. Messi va tenir el 4-0, en una gran jugada individual al minut seixanta, Dembélé va oferir un parell d'arrencades des de l'esquerra i el Sevilla, amb poca fe, va buscar descomptar al marcador. Al setanta-vuit, Leo Messi, en un magistral llançament de falta, va posar el 4-0 i va demostrar per què el Sevilla és una de les seves víctimes preferides a la Lliga, ja que ha marcat 37 gols en els 38 partits que ha jugat davant els sevillans. Al final el partit es va enredar. El Barça va acabar amb nou, després de l'expulsió per vermella directa a Ronald Araújo, un central uruguaià que havia sortit un quart d'hora abans i que avui debutava amb el primer equip, després de tallar un u contra u que deixava sol el davanter mexicà del Sevilla Chicharito per marcar amb plaer davant de l'alemany Ter Stegen, i a Dembélé per doble groga. El francès va ser expulsat del partit per dirigir-se bruscament a Mateu Lahoz, a qui prèviament havia abaixar la mà, suposadament amb la intenció que no traiés cap més targeta als seus companys d'equip.\nAssemblea Els socis no aproven el vot telemàtic. Esports


L'etiquetatge en català, obligatori des d'avui | Notícies | Plataforma per la Llengua\nL'etiquetatge en català, obligatori des d'avui\nUn cop s'han complert sis mesos des de l'aprovació del nou Codi de Consum de Catalunya, ahir dia 23 de gener va finalitzar el període d'adaptació de les grans empreses a la nova llei de consum catalana, que entre d'altres aspectes preveu que l'etiquetatge dels productes estigui en català. Les multinacionals i grans empreses han disposat de sis mesos per adequar els embalatges, instruccions i totes les informacions necessàries per al consum, ús i maneig dels productes a la llengua catalana. Les petites i mitjanes empreses, però, encara disposen fins al 23 de juliol. La Plataforma per la Llengua valora positivament la nova llei i insta que s'apliqui de manera real durant aquest any que ara comença.\nA partir d'aquest 23 de gener, doncs, els inspectors podran sancionar aquelles empreses que no compleixin la normativa legal vigent i que continuïn oferint la informació bàsica dels seus productes només en castellà o en altres llengües i no ho facin en català. Tal com diu la llei en l'article 128.1, sobre drets lingüístics, cal etiquetar com a mínim en català totes les informacions necessàries per al consum, l'ús i el maneig dels productes; això és, les dades obligatòries.\nDes de la Plataforma per la Llengua, es valora positivament aquesta nova circumstància, ja que aquesta normativa equipara per primer cop l'ús de la llengua catalana i la castellana a Catalunya en l'etiquetatge, acabant amb la situació excepcional del català a Europa.\nI és que a la Unió Europea, totes les llengües comparables al català ja són d'ús obligat en l'etiquetatge de productes. En canvi, a casa nostra, fins ara no existia una legislació que equiparés el català al context europeu. Pel que fa al castellà a Catalunya, sí que existeixen ni més ni menys que 196 lleis que regulen la presència del castellà en l'etiquetatge a Catalunya, amb les sancions pertinents si no es compleix.\nLa Plataforma per la Llengua aprofita per demanar que aquesta llei s'apliqui de manera real al llarg del 2011. L'entitat es posarà en contacte a partir d'avui amb les empreses líders de diversos sectors que distribueixen a Catalunya per recordar-los la normativa i oferir-los l'assessorament que necessitin de cara a legalitzar els seus productes.\nPer a més informació, vegeu els següents enllaços:\nDocument explicatiu sobre el Codi de Consum de Catalunya\t(PDF\t202,89 Kb)


Dimecres, 09 Març 2011 14:14\nL’Obra Social de La Caixa ha obert aquesta setmana -i fins el 30 d’abril- el període de sol·licituds per accedir a un dels 78 pisos de lloguer assequible que l’entitat financera ha construït a la ciutat. Concretament, els pisos estan situats al Rengle, a primera línia de mar en una de les zones en les que l’ajuntament ha fet una inversió més forta en el seu pla urbanístic. L’edifici, ara en construcció, està situat molt a prop del recinte del TecnoCampus Mataró-Maresme i de l’hotel IBIS. L’entitat destina aquests pisos a un dels col·lectius amb més dificultats per accedir a l’habitatge, els joves d’entre 18 i 35 anys. Tenen una superfície d’entre 43 i 64 metres quadrats útils, amb plaça d’aparcament vinculada i dues habitacions en la majoria dels casos. El preu del lloguer no superarà els 300 euros mensuals, sense comptar despeses comunitàries i IBI.\nPor poder presentar la sol·licitud per optar a un dels pisos, s’haurà d’estar empadronat a qualsevol municipi de la província de Barcelona amb preferència per les persones empadronades a Mataró des de fa més de 2 anys.


La gespa del Nou Estadi es prepara per als mesos d’hivern | Notícies / Noticias Tarragona diari digital Tarragona21\nLa gespa del Nou Estadi es prepara per als mesos d’hivern\nImatge de la gespa del Nou Estadi\nEl Nàstic ha iniciat el ressembrat de la gespa del Nou Estadi per a adaptar-la a la climatologia pròpia de la tardor i l’hivern. Després del partit jugat contra el RC Deportivo, els jardiners de l’empresa RoyalVerd han procedit a rascar tot el terreny de joc per a deixar-lo preparat per a la ressembra de la gespa que es farà entre aquest dimarts i dimecres.\nA més, també es posarà una capa d’arena que mantindrà la humitat sobre el terreny de joc per a facilitar el creixement de la nova gespa, que estarà a punt per al partit de diumenge 14 d’octubre entre el Nàstic i l’ AD Alcorcón.\nDesprés dels Jocs Mediterranis es va canviar la gespa per a posar la varietat Bermuda, que és la més adequada pels mesos de calor, mentre que ara per als mesos més freds es posarà la gespa de varietat Ray-grass. Aquesta gespa estarà fins el mes de maig, quan tornarà a néixer la gespa Bermuda, que quedarà per al període maig-octubre del 2019. A més a més, aquest canvi impedirà que la gespa del Nou Estadi agafi malalties.\n13/07/2018 Instal·lada la nova gespa al Nou Estadi\n12/07/2017 El Nàstic i el Depor tanquen el traspàs de Gerard Valentín


Un naturòpata, absolt per la mort d'un jove a qui va instar a deixar un tractament - Diari de Girona\nUn naturòpata, absolt per la mort d'un jove a qui va instar a deixar un tractament\nEl pacient no va reprendre el tractament hospitalari contra el càncer fins que va patir una greu recaiguda\nEl Jutjat Penal número 10 de València ha absolt un naturòpata dels delictes d'homicidi per imprudència i intrusisme dels que l'acusava el pare d'un jove de 21 anys que va deixar el tractament hospitalari a què estava sent sotmès després de ser-li diagnosticat un càncer i que no el va reprendre fins que va patir una greu recaiguda. El noi va morir al juliol de 2013, set mesos després de ser-li detectada la patologia.\nAixí consta en una sentència d'aquest òrgan judicial contra la que es pot interposar recurs davant l'Audiència Provincial. El pare del jove mort reclamava sis anys de presó per al naturòpata acusat pels dos delictes i una indemnització per danys morals de 500.000 euros. El fiscal l'acusava únicament d'intrusisme i li demanava un any i mig de presó.\nArran d'una denúncia que va interposar el pare contra l'acusat, la Conselleria de Sanitat li va demanar al novembre de 2013 que canviés la placa que hi havia a la seva consulta com «Medicina Naturista i Ortomolecular», que ja va substituir una altra que deia «Centre de teràpies Naturals».\nL'acusat, amb consulta a València, és membre de l'Associació de Professionals i Autònoms de les Teràpies Naturals i oferia els seus serveis en aquest àmbit de la Medicina Natural i Ortomolecular, aplicant tècniques catalogades com a medicines complementàries, alternatives o no convencionals. A la víctima, Pedro Jesús, li van diagnosticar al gener de 2013 una leucèmia limfoblàstica quan tenia 21 anys.


Els millors fotògrafs, les millors històries\nEl Museu del Tabac inaugura una exposició de 150 instantànies de tot el món, seleccionades per la 'National Geographic', coincidint amb el 125è aniversari de la societat\nJ.D. Sant Julià de Lòria 04/06/2015 13:32\n651x432 Exposició 'National Geographic 125 anys', al Museu del Tabac / J.D. Exposició 'National Geographic 125 anys', al Museu del Tabac / J.D.\n651x431 Exposició 'National Geographic 125 anys', al Museu del Tabac / J.D. Exposició 'National Geographic 125 anys', al Museu del Tabac / J.D.\nL'any 1918 la revista geogràfica més prestigiosa del món va visitar Andorra. La 'National Geographic' va publicar un article al número del març amb 17 fotografies titulat 'Una república única, on el contraban és la indústria'. El van seguir dos altres treballs: 'Andorra - Museu de l'Europa feudal', de l'octubre de 1933, i 'L'Andorra increïble', de l'agost de 1949. Ara, dins d'una trajectòria de 125 anys d'aventura, fotografia, exploració i descoberta, que és precisament el títol del documental que va fer la Societat Geogràfica Nacional nord-americana per celebrar els seus 125 anys, aquests articles andorrans queden com una anècdota per a la història.\nLa revista de la 'National Geographic Society', i la pròpia Societat, però, han continuat el seu camí i, aprofitant l'efemèride, van editar un llibre amb les seves millors fotografies. A partir d'aquest dijous les fotografies arriben a Andorra, de la mà de la Fundació Julià Reig i el Museu del Tabac. A les sales del museu ja estan disposades 150 obres d'art en format fotogràfic que es poden visitar de franc durant tot l'estiu.\nSón instantànies històriques, com el retrat de la noia afganesa fotografiada al Pakistan per Steve McCurry, Sharbat Gula, que va donar la volta al món, o la primera visita al Machu Pichu, de Hiram Bingham... L'exposició, a més, homenatja la figura del fotògraf, especialment els de 'National Geographic', persones disposades a tot amb l'objectiu de fer realitat els seus projectes. En són un exemple Thomas Abercrombie, que es va convertir a l'Islam i va poder fotografiar la circumval·lació de la Kaba a la Meca, Robert Peary, el primer explorador a explorar el Pol Nord, o Al Giddings, que va baixar amb Sylvia Earle a 418 metres de profunditat -un rècord el 1979- per veure el fons de l'oceà.\n"Tothom coneix la 'National Geographic', però a part de les fotos s'ha de destacar la seva feina de recerca i, sobretot, divulgativa en 125 anys d'història", ha explicat la presidenta de la Fundació Julià Reig, Déborah Ribas. Des que un grup de 33 intel·lectuals reunits a Washington el 1888 van crear la Societat, han fet una gran tasca geogràfica, topogràfica, de recerca etnogràfica, social cultural i, com ha recordat Ribas, "han considerat la geografia com la totalitat del que vivim a la Terra".\nL'exposició recorre llocs com l'Índia, el Tibet, Filipines, Panamà, Perú, Israel, Rússia, Micronèsia; cultures com l'amish, la musulmana, la japonesa, tribus africanes; visita els pols, les muntanyes, les profunditats; animals com les mantes rajades, els lleons africans, els goril·les de la selva; creacions humanes com el Titanic o la nau Apollo; persones com Jane Goodall, Diane Fossey o Jacques Cousteau, i també el conseller andorrà d'aquella mítica foto... És una col·lecció d'imatges impossible de resumir.\nDe fet, es tracta de la segona exposició que més elements exhibeix al Museu del Tabac, perquè com han reconegut els organitzadors, era impossible deixar alguna fotografia fora. Les seves seccions: la dedicada a la història de la institució, a l'aire, a la Terra, al mar, a la bandera de la 'National Geographic' -una declaració d'intencions, amb els colors del cel, la terra i el mar-, als desastres naturals, als viatges, a la fauna, a la ciència o a la societat són l'excusa perfecta per passar una bona estona viatjant per la història, però també pels països, les cultures, les persones i pels paisatges d'aquest planeta i altres llocs de l'espai.


Desarticulat un grup criminal de lladres de cadenes - Diari de Terrassa\nDesarticulat un grup criminal de lladres de cadenes\nEls Mossos d'Esquadra de la Unitat d'Investigació de la comissaria de Terrassa van desarticular el 5 de novembre un grup criminal format per set individus, que estava especialitzat en els robatoris de joies amb violència i intimidació. Als detinguts se'ls investiga per nombrosos delictes de robatori amb violència, receptació, lesions, pertinença a grup criminal, entre d'altres.\nEls investigadors van detectar un increment durant l'estiu de robatoris violents de cadenes i penjolls executats amb el mètode de l'estrebada. El modus operandi era sempre el mateix: els lladres eren homes joves i les víctimes eren dones d'edat avançada, vulnerables i amb poca capacitat de defensa. S'apropaven a les víctimes i estiraven les cadenes d'or que duien al coll fins arrencar-les i després fugien corrents. Després les venien a establiments de compra venda d'or.\nEls investigadors van poder confirmar que es tractava d'un grup criminal format per set persones, perfectament coordinats i amb rols molt determinats.\nUna primera fase de la investigació va permetre identificar dos homes de 18 i 19 anys, de nacionalitat marroquina i veïns de Terrassa, com a presumptes autors de delictes de robatoris amb violència i receptació. Els dos homes van ser detinguts i van ingressar a presó.\nEn una segona fase de la investigació, els agents van poder identificar la resta d'integrants del grup. Fruit d'aquesta segona fase, el 6 de novembre van detenir un home de 20 anys i una dona de 22 anys, de nacionalitat marroquina i espanyola respectivament i veïns de Terrassa. Els detinguts tenien diferents graus de participació en els delictes de robatoris violents i receptació. L'endemà van passar a disposició del jutjat de guàrdia de Terrassa qui va decretar la seva llibertat amb càrrecs. Una altra dona, espanyola de 23 anys i terrassenca, va ser identificada per la seva participació en delictes per receptació.\nFinalment es van identificar dos membres més de la xarxa, dos homes de 19 i 18 anys, de nacionalitat marroquina i veïns de Terrassa i Salt (Girona) respectivament, com a autors de delictes de robatoris violents i receptació. S'han activat ordres de detenció per tots dos.


Bloc de notes de Josep Romeu: dissabte, 23 / d’abril / 2011\nAmics extravagants. Aznar té raó\nHo deia l’ex President del Govern espanyol José Maria Aznar: Gaddafi és un amic; una mica extravagant, això sí, però un amic. I no entenia com es podia bombardejar un amic, a no ser que fos per les seves extravagàncies. Fins i tot al PP s’han hagut d’amagar i intentar fer veure que no sabien de què anava, mentre que la resta de partits s’hi ha abonat de valent. Com es pot dir que un terrorista com aquest és un amic? O com es pot qualificar d’extravagàncies les atrocitats comeses per aquest dictador?\nPerò, Aznar té raó. Gaddafi va passar de ser un terrorista a un bon amic d’Occident que obrí el pas als seus pous de petroli. La diferència entre un terrorista i un amic, i això els jutges ho saben perfectament, no és en cap cas el nombre de víctimes que ha estat capaç de produir (Gaddafi en dos mesos n’ha provocat molts més que en tota la història d’ETA), ni molt menys la intencionalitat de les seves accions (la intencionalitat d’ETA és molt més digna i respectable que la de l’amic de l’Aznar), sinó simplement la capacitat de generar beneficis per als amics. A cap jutge se li acudiria encausar José Maria Aznar per fer apologia del terrorisme (al capdavall les víctimes no deixen de ser nordafricanes, deuen pensar els jutges), com a cap jutge se li acudiria obrir un procés per esbrinar qui ha venut armes a l’amic terrorista.\nD’aquí que el mateix Aznar es defensés dient que ningú entendria que el Govern socialista hagués venut armes, i no pas unes armes qualssevol, a un règim terrorista. Unes armes pensades expressament per a atacar la població civil, de la mateixa manera que altres Governs espanyols han venut armament i material antidisturbis a dictadures d’arreu del món. Els jutges poden discernir entre estadistes i terroristes en funció dels beneficis polítics i econòmics que produeixen, però els ciutadans del carrer l’únic discerniment que podríem arribar a fer és el de la intencionalitat i l’abast de les seves accions; i, en aquest sentit, el nivell d’indignitat de Gaddafi i dels seus amics és molt superior al dels etarres.


Signes de recuperació a la capa d’ozó | Astronauta\n12 febrer 2013 evavanden\nSignes de recuperació a la capa d’ozó\nSembla que la capa d’ozó mostra signes de recuperació. El satèl.lit Europe MetOp (Meteorological Operational Satellite Programme) ha certificat que el forat d’aquesta capa essencial per protegir-nos dels raigs ultraviolats tenia l’any passat el volum més petit dels darrers deu anys. Des dels inicis dels anys 80 es va començar a observar que a finals de l’hivern polar el gruix de la capa d’ozó disminuïa de forma anormal sobre els pols, en especial sobre el pol sud, arribant a minvar fins un 70%. El fenomen és més aguditzat a l’Antàrtida degut a que els forts vents generen un vòrtex d’aire fred que baixa molt les temperatures, fet que augmenta els poder dels CFCs (gasos de la família dels clorofluorocarburs) de “menjar-se l’ozó”. I és que malgrat fa anys que estan prohibits -gràcies al protocol de Montreal de 1987- aquests gasos encara perviuen a l’atmosfera.Certament el gruix de la capa d’ozó varia de forma natural, doncs depèn de la interacció de la química atmosfèrica amb els vents i la temperatura, un procés químic molt complex que els CFCs van destarotar. La recuperació del gruix de l’any 2012, la màxima aconseguida des del 2002, sembla ser un senyal de que poc a poc es va refent el nostre escut protector, encara que anirà fluctuant i no s’espera una normalització fins a mitjans d’aquest segle.


Apartment Makarska Trakace Makarska Croàcia - Ofertes d'hotels amb els MILLORS DESCOMPTES EN LÍNIA\nVeure tots els 1.504 allotjaments a Makarska.\nApartment Makarska Trakace\nMés informació sobre Apartment Makarska Trakace\nPer als viatgers què vulguin captar les imatges i els sons de Makarska, Apartment Makarska Trakace és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nApartment Makarska Trakace ofereix un servei impecable i compleix amb totes les exigències dels més experimentats viatgers. L'hotel ofereix accés a una gran gama de serveis, inclosos Wi-Fi gratuït en totes les habitacions, aparcament de cotxes, habitació familiar.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb aire condicionat, calefacció, balcó/terrassa, aparell de televisió, TV satèl•lit/cable a cada habitació. A més, l'oci que l'hotel ofereix assegurarà que tengui molt a fer durant el dia. Sigui quina sigui la seva raó per visitar Makarska, el Apartment Makarska Trakace és el lloc perfecte per una estimulant i emocionant escapada.


L'eurozona registra el millor creixement en 4 anys - Diari de Girona\nL'eurozona registra el millor creixement en 4 anys\nTanca 2015 amb una millora de l'1,5%, un bon comportament que es podria espatllar el 2016\nbrussel·les | efe/ddg 15.02.2016 | 07:12\nEl creixement econòmic de l'eurozona -als països que operen amb l'euro- va situar-se, al tancament de 2015, en l'1,5% i va fregar els nivells de l'any 2011. Es tracta de la millor evolució dels darrers quatre anys que, no obstant això, podria trencar-se al llarg del present exercici si es confirmen les prediccions de frenada global de l'economia, que podria ser provocada, presumiblement, per la desacceleració de les economies emergents i una no descartable nova crisi financera.\nEn el conjunt de la UE el resultat va ser encara millor, i el creixement econòmic es va enfilar fins l'1,8%, la mateixa dada que el 2011, segons les dades facilitades per Eurostat. Segons l'estadística oficial, l'economia de l'eurozona va créixer un 0,3% l'últim trimestre de l'any passat, una dada que se situa «lleugerament per sota de les expectatives» de Brussel·les, va assenyalar, ahir, un portaveu de la Comissió Europea.\nEspanya, per la seva banda, va créixer molt per sobre l'últim trimestre de l'any passat, concretament un 0,8%; pel que fa al balanç interanual, l'Eurostat situa el creixement espanyol en el 3,5%. En aquest context, el ministre d'Economia i Competitivitat, Luis de Guindos, va assenyalar que l'economia espanyola «avança a velocitat de creuer».\nLa millor dada de creixement interanual, però, se la va endur Eslovàquia, amb un 4%, seguida de Rumania (3,8%) i de Polònia (3,6%). No obstant això, els països que més van créixer entre les grans economies van ser la mateixa Espanya i Irlanda. Alemanya va tancar l'any amb una millora de l'1,7%.


Olga Moreno compta amb el suport de la seva germana per acabar amb Rocío Carrasco | Telecinco\nRaquel Moreno escriu un fil a Twitter per denunciar que La Fábrica de la Tele es dediqui a destrossar famílies a canvi de guanyar audiència\nper Lorena Peña 30/04/2021 13:25h\nRaquel Moreno, germana d'Olga Moreno, ha fet ús de les xarxes socials per carregar contra La Fábrica de la Tele. La cunyada d'Antonio David Flores ha llançat un comunicat a través de les xarxes socials parlant en nom de la família Moreno. Segons ella, Rocío Carrasco està mentint i, a més, cobrant una quantitat desorbitada de diners. Raquel ha obert un fil de Twitter per denunciar que La Fàbrica de la Tele està emetent sense filtres el documental 'Rocío, contar la verdad para seguir viva'.\nRocío Carrasco té proves del dia que va anar a l'hospital\n«Després d'estar callada tot aquest temps, estic cansada i indignada amb tot el que està passant. Primer amb aquesta senyora, la qual se li ha permès gravar un documental sense rèplica», manifesta Raquel Moreno a Twitter.\nEn paraules de la germana d'Olga Moreno, l'«únic propòsit (de Rocío Carrasco) és mentir i calumniar, òbviament cobrant una suma de diners exagerada», ha afirmat. Tot i això, cal recordar que Antonio David Flores i Olga Moreno també han estat molts anys parlant i guanyant diners per carregar contra Rocío Carrasco.\nRocío sempre ha estat titllada de «mala mare», però ella assegura que «no soc així». Sense anar més lluny, la filla de Rocío Jurado ha aportat proves i ha aconseguit tirar per terra la versió d'Olga i Antonio David.\nSegons les acusacions del matrimoni, a les quals ara se suma Raquel Moreno, Rocío Carrasco no va anar a l'hospital 'ipso facto' quan va saber que el seu fill estava ingressat. La mare de David Flores desmenteix aquestes afirmacions amb un document on consta la data en què va reservar l'habitació d'un hotel per estar a prop de l'hospital. És més, en el capítol 'Miedo', Rocío explica que Olga Moreno i Antonio David Flores li deien al seu fill que no aniria a veure'l. En canvi, segons Raquel Moreno, «jo mateixa vaig viure l'episodi de l'hospital i han tergiversat la realitat al seu gust», assegura la germana d'Olga.\nA més, explica que «la meva germana Olga, com moltes altres persones, l'únic que ha fet ha estat enamorar-se d'una persona amb dos fills als quals ha volgut cuidar i estimar». D'altra banda, ha volgut parlar sobre la sèrie documental i assegura que «molesta molt el fet de saber que tot això estava planejat i gravat des de fa un any i que per audiència i morbo l'acomiadament d'Antonio David s'ha dut a terme ara, per donar-li més bombo i que no tingui suport i poder seguir amb el linxament gratuït».\nLa germana d'Olga Moreno ha carregat contra la productora per haver acabat amb la feina del seu cunyat amb la sèrie documental de Rocío. «Els jutges Jorge Javier Vázquez i Carlota Corredera juntament amb els col·laboradors, entre altres, Belén Esteban (la qual m'ha decebut molt), ja que per a ells no existeix la presumpció d'innocència», afegeix. «Em sembla vergonyós que La Fábrica de la Tele i tots els que pertanyen a aquest circ, es dediquin a generar ingressos destrossant a persones en programes com Sálvame i que al seu torn, els espectadors estiguem contribuint a tot això», assenyala.\nD'altra banda, Raquel Moreno ha tingut paraules amables amb una estrella de Telecinco. «Agraeixo a Ana Rosa, i al seu programa, que siguin imparcials. Vull dir que la família està més unida que mai, els Flores i els Moreno som una pinya», ha conclòs.


Saber més respecte al cognom Abajas és saber més sobre aquelles persones que amb tota probabilitat comparteixen uns orígens i avantpassats comuns. Aquest és el motiu pel qual és freqüent que el cognom Abajas sigui més abundant en uns certs països del món en concret que en uns altres. En aquesta pàgina és possible conèixer quins són els països del planeta en els quals existeix una major quantitat de persones amb el cognom Abajas.\nEl cognom Abajas en el món\nLa globalització és un fenomen que ha fet que els cognoms es difonguin molt més lluny de de el país en què es va originar, de manera que podem trobar cognoms asiàtics a Europa o cognoms americans a Oceania. De la mateixa manera ocorre en el cas de Abajas, que com es pot comprovar, és possible assegurar que és un cognom representat orgullosament en gairebé tothom. D'igual manera existeix països en els quals certament el nombre de persones amb el cognom Abajas és major a la de la resta de països.\nEl mapa del cognom Abajas\nL'oportunitat d'informar-se en un mapamundi sobre quins països posseeixen una major quantitat de Abajas en el món, és de gran ajuda. Col·locant-nos sobre el mapamundi, damunt d'un país concret, som capaços de veure la xifra exacta de persones que porten el cognom Abajas, per a aconseguir així la informació precisa de tots els Abajas que pots trobar en l'actualitat en aquest país. Tot això ens ajuda també a comprendre no solament d'on és oriünd el cognom Abajas, sinó també d'en quina manera s'han desplaçat i s'han traslladat les gents els orígens de les quals formen part de la família amb el cognom Abajas. De la mateixa manera, podem veure en quins països s'han arrelat i desenvolupat, motiu pel qual si Abajas és el nostre cognom, resulta atractiu saber a quins altres llocs del globus és possible que migrés alguna vegada un avantpassat nostre.\nPaïsos amb més Abajas del món\nSi ho mires atentament, en aquesta web et presentem tot allò que és important perquè puguis tenir la informació real de quins països tenen un major número de Abajas en tot el planeta. D'igual manera, és possible veure'ls de forma molt gràfica en el nostre mapa, en què els països en els quals resideixen una quantitat major de persones amb el cognom Abajas poden veure's pintats en un to més fort. D'aquesta manera, i amb un simple cop de vista, pots localitzar sense dificultat quins són els països en els quals Abajas és un cognom més freqüent, i en quins països Abajas és un cognom insòlit o inexistent.


El Súria obté un triomf patit i mínim contra el Puig-reig - Regió7 :: El Diari de la Catalunya Central\nSúria 2 1 Puig-reig\nEl Súria obté un triomf patit i mínim contra el Puig-reig\nEls suriencs van afrontar els darrers deu minuts amb nou jugadors\njaume juncadella | súria 25.09.2017 | 10:20\nAmbdós equips van disputar cada acció en un matx molt equilibrat salvador Redó\nEl Súria va aconseguir la victòria en un partit molt igualat i patit pels locals. Els berguedans van començar millor i van gaudir de dues clares ocasions ben resoltes pel porter local.\nAl quart d'hora de joc, els suriencs s'avançaven en el marcador i passaven a dominar el joc. Un domini que es va accentuar després del descans, amb el segon gol dels locals, obra de Garriga al 48. Els bagencs van mantenir el bon nivell de joc i seguien gaudint de les millors ocasions de gol. Tot i això, el Puig-reig va aconseguir un gol al 72 i això va fer créixer l'equip de Juan Francisco Flores.\nAmb el 2-1, els blanc-i-negres van quedar amb deu jugadors, i posteriorment amb nou, fet que va ajudar al setge berguedà. En els darrers deu minuts del partit, el Puig-reig es va bolcar a l'atac i va estar a punt, en més d'una ocasió, de fer l'empat. Tot i això, amb molt patiment, els locals van aconseguir mantenir l'avantatge. En la propera jornada, el Súria jugarà a Santpedor i el Puig-reig contra el Viladecavalls.


Jornades de Seguretat Campanya No et Saltis el Pas\ndilluns, 10 de febrer de 2014 05:08\nEl proper dissabte dia 15 de febrer a la Plaça de Sant Domènec, des de les 16:00 a les 20:00 h es farà una jornada de seguretat que forma part de la Campanya "No et Saltis el Pas" que torna a posar-se en marxa degut a un increment en el nombre d'atropellaments enregistrats en els darrers mesos.\nHi haurà una exposició de material dels Cossos de Seguretat (Motos, cotxes patrulla, etc...). Entitats de la ciutat com ara el Montepio de Conductors i Stop Accidents, instal·laran unes carpes amb material didàctic. l'Autoescola Font també tindrà instal·lat un simulador de bolcades.\nA les 17:45 h el grup de teatre “El Teló” farà una representació al carrer per conscienciar als vianants sobre les accions més usuals que poden ser un risc per la seguretat.\nEn els següents enllaços podeu veure l'entrevista a la Regidora de Seguretat Ciutadana de Manresa, Olga Sánchez i al Sergent de la Policia Local de Manresa i Coordinador del Pla de Prevenció d'atropellaments, Carles Muñoz: En els següents enllaços podeu veure l'entrevista a la Regidora de Seguretat Ciutadana de Manresa, Olga Sánchez i al Sergent de la Policia Local de Manresa i Coordinador del Pla de Prevenció d'atropellaments, Carles Muñoz:\nEl Setmanari.cat (diàri digital)\nPresentació de la reedició de la campanya 'No et saltis el pas' (ManresaInfo.cat)\nAquí la roda de Premsa presentació campanya "no et Saltis el Pas" (Video)\nDarrera actualització de dilluns, 28 d'abril de 2014 22:13


La polèmica escultura dels Manaies es mantindrà per "no censurar la creativitat" - Diari de Girona\nL'Ajuntament respon a la recollida de firmes per retirar l'obra apel·lant a la llibertat artística\n10·04·15 | 00:00\nL'Ajuntament de Girona no té previst retirar la polèmica escultura de la Confraria de Jesús Crucificat- Manaies de Girona. Així ho ha assenyalat en resposta a la recollida de firmes per reclamar-ne la retirada, impulsada per l'editor Quim Curbet a través de la plataforma Change.org. El consistori remarca que no pot acceptar la petició de retirar el monòlit dels Manaies al·legant que "l'Ajuntament de Girona no exercirà la censura a la lliure creativitat artística".\nLa nota municipal segueix assenyalant que "aquesta escultura és obra de Domènec Fita i Molat, escultor gironí d'àmplia carrera reconeguda arreu del país, que ha passat a ser patrimoni de la ciutat per la donació que han fet els Manaies"\nA més a més, la reposta recorda que aquest monòlit "s'ha col·locat a la nova plaça dels Manaies de Girona en el marc de la celebració del 75è aniversari de la refundació de l'entitat, com a reconeixement a una tradició gironina de més de dos segles i seguint el que es va aprovar al Ple Municipal Ordinari del mes de març de 2015."\nLa campanya impulsada per Quim Curbet havia aconseguit més de 300 firmes en pocs dies. L'editor va agrair ahir el suport rebut i va explicar que "jo ja no puc fer-hi més", després d'indicar que "ha quedat clara la meva opinió i la de més de 300 persones que ja han signat". L'impulsor de la campanya que demanava la retirada de l'escultura va exposar també que un canvi de decisió municipal dependria "del Ple, el d'aquest consistori o del proper".\nLa locomotora: No a Fornells\nL'escultura col·locada a la nova plaça dels Manaies va obligar a treure la locomotora del trenet de Sant Feliu de Guíxols, que s'hi va col·locar el març del 2012. La va construir l'empresa Krauss & Cie i és la número 2, d'una sèrie de la Companyia del Ferrocarril de Sant Feliu de Guíxols a Girona.\nAquesta màquina està guardada ara als magatzems de les brigades municipals, al polígon Mas Xirgu. L'Associació d'Amics del Ferrocarril de les Comarques Gironines ha demanat recentment a l'Ajuntament de Girona que la locomotora, de l'any 1891, es traslladés a Fornells de la Selva, on ja hi ha la número 7 i un cotxe del tren d'Olot. No obstant, l'Ajuntament ha denegat la petició, feta per mitjà d'una instància, atès que esperen col·locar-la al seu lloc original, davant l'estació de trens, a la plaça d'Europa, d'on es va retirar l'any 2008.\nAixò però, no serà fins que no es construeixi la nova estació d'autobusos, soterrada al parc Central. Aleshores, es podrà desmuntar l'estació d'autobusos que hi ha a la plaça d'Espanya, reurbanitzar tot el sector i retornar la locomotora.


Test de conveniència i d'idoneïtat\nYou are here: Home › Català › Test de conveniència i d’idoneïtat\n← Test de conveniencia y de idoneidad\nVendre sense marge és molt fàcil! →\nTest de conveniència i d’idoneïtat\nEn el post anterior comentava sobre la Directiva europea sobre els mercats d’instruments financers (MiFID).\nUn dels seus principis fonamentals és garantir l’adequada protecció dels inversors.\nPer a això estableix la realització tant d’un test de conveniència com d’un test d’idoneïtat a la persona que desitgi contractar un producte d’inversió.\nEl test de conveniència\nEl test de conveniència pretén assegurar que es compta amb coneixements i experiència prèvia als mercats financers per comprendre la naturalesa i els riscos del producte que s’ofereix. Pretén avaluar els coneixements i experiències del client per determinar la seva comprensió i si assumeix els riscos inherents al producte que va a contractar.\nLa qualificació d’aquest test podrà ser:\n“Apte”: continuarà el procés de contractació indicant-se que es tracta d’un producte convenient.\n“No apte”: S’advertirà al client que en funció de la informació subministrada el producte no és adequat al seu perfil inversor. El client podrà optar per continuar la contractació després de l’acceptació de l’advertiment.\nEl test d’idoneïtat\nEl test d’idoneïtat persegueix assegurar que el producte (i cartera) que es recomana sigui el més adequat als coneixements, experiència, objectius i situació financera del client. Aquest test persegueix definir quin perfil de risc s’adapta millor al client. Es recaptarà informació quant al seu nivell d’estudis, serveis d’inversió amb els quals està familiaritzat, situació financera i comprensió del risc associat a cada operació. La negació del client a realitzar el test impedeix a l’Entitat oferir-li l’operació.\nL’Entitat Financera ha d’analitzar el perfil de l’inversor per així oferir-li el producte que millor s’adapti als interessos del client. Ha de saber quins són els objectius d’inversió del client. Ha de valorar quin és la pèrdua màxima que el client estaria disposat a assumir.\nA l’inversor únicament se li podrà vendre un producte financer que està fora del seu perfil quan se li hagi advertit oportuna i expressament del nivell de risc que està assumint.\nEn aquest sentit, s’estableix una classificació de productes financers en complexos i no complexos. La complexitat d’un producte la determina la dificultat per comprendre les seves característiques i riscos. Quanta major complexitat, major informació i major protecció.\nComplexos: Aquells productes financers que presenten dificultat en la comprensió del nivell de risc inherent a la inversió. Són complexos els derivats, títols preferents, productes estructurats, convertibles i altres bons.\nNo complexos: Aquells productes financers més senzills de comprendre per part de l’inversor. En aquesta classificació trobem, per exemple, els dipòsits bancaris i el deute públic o privada.\nÚltima revisió: 26 de novembre de 2012